Diari Oficial de la Generalitat Valenciana


Sumari del DOGV 8179, del 28-11-2017 (2017/10317)

RESOLUCIÓ de 7 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 41/14-AIA Camporrobles.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8179

Data del DOGV
:   28-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10463


Data del document
:   07-11-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 7 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 41/14-AIA Camporrobles. [2017/10780]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 41/14-AIA Camporrobles.  
  
«Declaració d'impacte ambiental  
Expedient: 41/14-AIA.  
Títol: explotació avícola d'engreix.  
Promotor: Rosa María Picazo López.  
Autoritat substantiva: Ajuntament de Camporrobles.  
Localització: polígon 17, parcel·la 301, del terme municipal de Camporrobles (València).  
  
Descripció del projecte  
Es pretén obtindre la llicència ambiental per a l'activitat avícola d'engreix amb capacitat per a 72.000 pollastres, les característiques de la qual, segons la documentació aportada, són:  
«L'explotació estarà constituïda per dues naus de 1.827,04 m² cada una amb solera de formigó hidròfug estanca i impermeable que evite qualsevol infiltració al sòl, que tindran adossades en l'extrem inicial dues xicotetes edificacions destinades a local tècnic, caseta del grup electrogen, oficines vestidors i traster per a material ramader amb una superfície total de 100 m². La superfície total construïda per nau és de 1.927,04 m².  
En els extrems posteriors de les dues naus es construirà un femer descobert amb solera de formigó estanca i impermeable, amb una superfície de 231,04 m² cadascun.  
El procés productiu consisteix en la recepció en l'explotació dels pollets d'un dia, de vora 30 g, per a la posterior cria i engreix, fins a tindre aproximadament 1,90-2,10 kg de pes, que s'aconseguirà als 50-52 dies, moment en què es destinaran a escorxador. S'estima que es faran 5-6 cicles anuals, i es farà un buit sanitari de 2 setmanes després de cada cicle d'engreix.  
Els animals s'engreixaran sobre llit de pellorfa d'arròs. S'estima un volum de gallinassa generat anualment de 972 t, que serà retirada de la nau per empresa una encarregada de la seua gestió com a adob orgànic. Els femers estaran proveïts de solera de 15,20 x 15,20 m impermeable, amb pendent cap a una arqueta de lixiviats.  
S'estima unes necessitats hídriques, per a una capacitat de 72.000 places, de 5.760 m³/any d'aigua. L'abastiment d'aigua potable procedirà de pou propi.  
S'utilitzarà gas propà per a la calefacció de les naus, per a la qual cosa es disposa d'un tanc de propà de 4.000 litres.  
Els cadàvers seran retirats de l'explotació per una empresa gestora autoritzada per a la qual cosa es disposarà d'assegurança d'arreplega i destrucció de cadàvers. Es disposarà de contenidor homologat que s'ubicarà fora del recinte de l'activitat ramadera.  
Els residus zoosanitaris generats en l'activitat s'emmagatzemaran en contenidors homologats, i seran arreplegats empresa gestora autoritzada.  
Les aigües sanitàries domèstiques s'emmagatzemaran en depòsit estanc, del qual seran retirades i portades a l'EDAR municipal.  
Com a mesures higienicosanitàries es proposa, entre altres mesures, dotar de tanca perimetral l'explotació de dos metres d'alçària, disposar de sistema de desinfecció de vehicles a l'entrada de l'explotació basat en l'ús d'una motxilla amb desinfectant, pediluvis a l'entrada de les naus i teles per a ocells en les entrades d'aire de ventilació de les naus per a evitar que puguen hi accedir animals vectors de malalties.»   
L'explotació es localitza a més de 2 km del nucli urbà.  
  
Tramitació administrativa  
Amb data 23 de gener de 2014 s'inicia la tramitació de l'expedient d'avaluació d'impacte ambiental. L'Ajuntament de Camporrobles remet una còpia de l'expedient municipal, del projecte tècnic i de l'estudi d'impacte ambiental.  
L'expedient s'ha sotmés a informació pública per mitjà d'inserció en el tauler d'edictes municipal, comunicació als veïns contigus a l'activitat, i publicació en el BOP núm. 278, de 22 de novembre de 2013, sense la presentació d'al·legacions.  
L'expedient inclou els informes següents:  
- Certificat de compatibilitat urbanística municipal favorable de data 13 de novembre de 2013.  
- Informe favorable condicionat de l'enginyer municipal de data 16 de gener de 2014.  
- Informe favorable del cap local de sanitat, de data 20 de novembre de 2013.  
- Resolució d'autorització al projecte de prospecció arqueològica, emés per la Direcció Territorial d'Educació, Cultura i Esport, de data 2 de gener de 2014, basant-se en la Llei 4/1998, d'11 de juny, de patrimoni cultural valencià.  
- Sol·licitud a la Confederació Hidrogràfica del Xúquer, de data de Registre d'Entrada 22 d'octubre de 2013, d'informe favorable sobre la disponibilitat i compatibilitat de l'increment del consum d'aigua derivat de la construcció de l'explotació amb les previsions dels plans hidrològics, a més de la no-afecció o menyscabament a altres usos que hi ha legalment implantats, segons el que estableix l'article 19 de la Llei 4/2004, de 30 de juny, de la Generalitat, d'ordenació del territori i protecció del paisatge.  
- Informe de la Conselleria de Presidència, Agricultura, Pesca, Alimentació i Aigua, de data 12 de setembre de 2013, que diu el següent:  
  
1. Les instal·lacions que alberguen el bestiar són adequades i necessàries per a l'activitat segons el que disposa l'article 55 de la Llei 6/2003.  
2. La ubicació de les instal·lacions que alberguen el bestiar compleixen les distàncies previstes per l'article 54 de la Llei 6/2003, de ramaderia de la Comunitat Valenciana.  
3. S'emet un informe favorable sobre la construcció de dues naus avícoles per a l'engreix de pollastres (2.302,08 m² cada una), així com femer en l'extrem posterior de cada nau (2.302,08 m²), cosa que comporta una ocupació total de 4.604,16 m² dedicats a l'explotació ramadera.  
4. S'informa desfavorablement el magatzem de 100 m², ja que es justifica la seua necessitat en l'obtenció futura de la maquinària (tractor, pala, remolc i tanc de polvoritzar).  
- Sol·licitud de concessió d'aigües subterrànies de poca importància a la Confederació Hidrogràfica del Xúquer, de data 22 d'octubre de 2013, per a un volum anual de 5.760 m³.  
  
Consideracions legals  
La parcel·la on es pretén ubicar l'explotació ramadera es localitza en sòl no urbanitzable comú, segons normes subsidiàries, aprovades definitivament l'1 de juny de 1987.  
La densitat prevista en l'estudi d'impacte ambiental per a l'activitat és de 39 kg/m² de pes viu. Per a poder aconseguir aquesta densitat, haurà de disposar de l'autorització de l'òrgan amb competència en ramaderia, tal com estableix l'article 5.4 del Reial decret 692/2010, de 20 de maig, pel qual s'estableixen les normes mínimes per a la protecció dels pollastres destinats a la producció de carn i es modifica el Reial decret 1047/1994, de 20 de maig, relatiu a les normes mínimes per a la protecció de vedells.  
L'activitat proposada no afecta cap espai natural protegit de la província de València ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/1994, d'espais naturals protegits de la Comunitat Valenciana, modificada per la Llei 16/2010, de 27 de desembre, de mesures fiscals, de gestió administrativa i financera, i d'organització de la Generalitat.  
El municipi de Camporrobles no es considera zona vulnerable a la contaminació de les aigües per nitrats procedents de fonts agràries, d'acord amb el Decret 13/2000, de 25 de gener, del Govern Valencià, del Decret 11/2004, de 30 de gener, del Consell de la Generalitat i del Decret 218/2009, del Consell.  
  
Consideracions ambientals  
L'explotació es localitza al sud-est del nucli de població, en una zona agrícola dedicada principalment al cultiu de la vinya. Segons la cartografia temàtica d'aquesta conselleria, no hi ha afeccions territorials rellevants, l'erosió actual i potencial és molt baixa (0-7 t/ha i any). La vulnerabilitat d'aqüífers és alta, no hi ha risc de lliscament ni de desplaçament. Fisiogràficament correspon a un terreny de vessants suaus. Litològicament està constituït per llims i argiles.  
  
La parcel·la presenta un desnivell d'uns cinc metres, per això, si es generen materials sobrants resultants del moviment de terres, aquests hauran de destinar-se a abocador autoritzat. Els residus de construcció i demolició hauran de ser entregats a un gestor autoritzat per a la valorització.  
La vegetació present en la parcel·la correspon a vegetació forestal, per la qual cosa haurà de mantindre's inalterada la vegetació present en la superfície de la finca que no coincidisca amb les construccions proposades, i s'haurà d'adaptar sempre que siga possible les edificacions previstes a la vegetació arbòria forestal existent.  
L'activitat ramadera no generarà abocaments. Les aigües residuals domèstiques procedents de les instal·lacions sanitàries de la neteja s'emmagatzemaran en un depòsit estanc, del qual seran retirades i portades a l'EDAR més pròxima. No es disposarà de sistema d'arreplega d'aigües pluvials, ja que les naus estaran dotades de vorera perimetral, la qual evitarà la infiltració d'aigües a l'interior i a la fonamentació de les naus. Abans de l'inici de l'activitat cal disposar d'un contracte subscrit amb un gestor autoritzat que s'encarregue de la retirada de les aigües residuals domèstiques o, en el cas que l'explotació les gestione directament, haurà de disposar d'autorització com a gestor, i també d'autorització d'abocament en l'EDAR municipal.  
L'explotació haurà de disposar d'instal·lacions i equips adequats en els accessos, que asseguren una neteja i desinfecció eficaç de les rodes dels vehicles que entren o isquen de l'explotació. Així mateix, haurà de disposar d'un sistema apropiat per a la desinfecció del calçat dels operaris i visitants o un sistema equivalent.  
Haurà de dissenyar-se l'explotació, en la mesura que siga possible, que evite l'entrada de vehicles per a abastiment de pinsos, càrrega i descàrrega d'animals, de retirada de fems i purins d'animals morts, operacions que s'haurà de realitzar des de fora de l'explotació.  
  
Els cadàvers que es generen en l'explotació es depositaran en contenidors estancs i homologats adequats per a la finalitat a què es destinen, fins a la retirada per una empresa gestora autoritzada.  
Els residus generats en l'activitat hauran de ser retirats per una empresa gestora autoritzada. A l'inici de l'activitat s'ha de disposar de contracte subscrit amb una empresa gestora.  
Atenent les característiques del medi, i les característiques de l'explotació i la seua gestió, es considera viable el projecte d'activitat avícola d'engreix, des del punt de vista ambiental, sempre que es desenvolupe d'acord amb el que estableix l'estudi d'impacte ambiental i es complemente amb l'adopció dels condicionants que recull aquesta declaració d'impacte ambiental.  
  
Consideracions jurídiques  
El projecte examinat constitueix un dels supòsits fàctics en què és preceptiva la formulació d'una declaració d'impacte ambiental, abans de la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'impacte ambiental i concordants del seu reglament, annex I, apartat 1.h.  
  
En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
L'article 15 el Decret 85/2013, de 28 de juny, del Consell, pel qual s'aprova el reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes, ordenació del territori i del litoral, urbanisme, coordinació territorial i inspecció d'urbanisme, ordenació, planificació i actuacions territorials estratègiques.  
  
Per tot el que s'ha dit anteriorment, fent ús de les facultats que tinc legalment atribuïdes, emet la següent:  
  
Declaració d'impacte ambiental  
  
Primer  
Estimar acceptable, només a l'efecte ambiental i sense perjudici de l'obtenció prèvia de les autoritzacions sectorials que se li apliquen, el projecte d'explotació avícola d'engreix, localitzada en el polígon 17, parcel·la 301, del terme municipal de Camporrobles (València), promogut per Rosa María Picazo López, sempre que aquest es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
  
1. S'haurà d'obtindre l'informe favorable del Servei de Patrimoni Arquitectònic i Mediambiental, basant-se en la Llei 4/1998, d'11 de juny, del patrimoni cultural valencià.  
2. Si es generen sobrants resultants del moviment de terres, hauran de destinar-se a abocador autoritzat.  
3. S'haurà de mantindre inalterada la vegetació forestal de la parcel·la que no estiga afectada per les edificacions i construccions de l'activitat ramadera.  
4. Per a poder aconseguir una densitat en les naus de 39 kg/m² de pes viu, haurà de disposar, en el moment que s'inicie l'activitat, de l'autorització de l'òrgan amb competència en ramaderia que permeta aquesta densitat en les naus, tal com estableix l'article 5.4 del Reial decret 692/2010, de 20 de maig, pel qual s'estableixen les normes mínimes per a la protecció dels pollastres destinats a la producció de carn i es modifica el Reial decret 1047/1994, de 20 de maig, relatiu a les normes mínimes per a la protecció de vedells.  
5. S'haurà de dissenyar la instal·lació de manera que s'evite l'entrada de vehicles per a abastiment de pinsos, càrrega i descàrrega d'animals i de retirada de fems i purins d'animals morts, operacions que s'hauran de realitzar des de fora de l'explotació.  
6. S'haurà de justificar que no es generen aigües residuals en l'activitat. Si es generen, hauran d'emmagatzemar-se en un depòsit homologat per a aquest efecte, i ser retirades per gestor autoritzat.  
7. En el moment en què s'inicie l'activitat, s'haurà de disposar de contracte subscrit amb empresa gestora encarregada de la retirada de les aigües residuals domèstiques. Si es justifica que aquesta retirada la gestiona la mateixa activitat, haurà de disposar d'autorització com a gestor i de l'autorització de l'EDAR a la qual es destinen.  
8. En el moment en què s'inicie l'activitat, haurà de disposar de contracte vigent amb empresa gestora encarregada de la retirada de la gallinassa després de cada cicle d'engreix, i també d'un registre associat disponible en l'explotació, en el qual es detalle la data, quantitat de gallinassa retirada i la destinació d'aquesta.  
9. S'haurà de disposar de la concessió de la Confederació Hidrogràfica del Xúquer que permeta l'aprofitament del pou projectat per a l'ús ramader.  
10. En el moment en què s'inicie l'activitat, s'haurà de disposar de contracte vigent amb empresa gestora encarregada de la retirada dels cadàvers que es produïsquen en l'explotació.  
11. En el moment en què s'inicie l'activitat, s'haurà de disposar de contracte vigent amb empresa gestora encarregada de la retirada dels residus generats en l'explotació ramadera.  
12. Qualsevol modificació o ampliació del projecte presentat, i també si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si escau, l'aplicació de noves mesures correctores.  
  
  
Segon  
Notificar a les persones interessades que contra aquesta resolució, per ser un acte de tràmit, no es pot interposar cap recurs; sense perjudici que puguen utilitzar-se els mitjans que en defensa dels seus drets es consideren pertinents.  
  
Tercer  
Publicar aquesta declaració d'impacte ambiental en el Diari Oficial de la Generalitat Valenciana de la manera reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
  
  
València, 20 de març de 2014.- El director general d'Avaluació Ambiental i Territorial: Juan Giner Corell.»  
  
València, 7 de novembre de 2017. El director general de Medi Natural i d'Avaluació Ambiental: Antoni Marzo i Pastor.